Author: MF SR
Last saved by: .

P r e d k l a d a c i a      s p r á v a

	Európska dohoda o pridružení, ako základný dokument majúci vplyv na proces integrácie, zaväzuje Slovenskú republiku aproximovať colné právo a zabezpečiť tak zlučiteľnosť colného práva Slovenskej republiky  s právom Európskej únie. 
Prvú etapu v plnení záväzkov vyplývajúcich z Európskej dohody predstavoval zákon č. 618/1992 Zb. Colný zákon, ktorý prevzal základnú konštrukciu práva EÚ, zaviedol nové pojmy a nové inštitúty. Skúsenosti z uplatňovania tohto zákona ukázali, že napriek určitej miere zlučiteľnosti s Colným kódexom Európskej únie je potrebné niektoré postupy upravované colným zákonom zjednodušiť alebo upresniť.  
Ďalší stupeň zlučiteľnosti predstavuje v súčasnosti platný zákon č. 180/1996 Z. z. Colný zákon v znení neskorších predpisov. Predmetom úpravy tohto zákona sú nielen základné právne inštitúty a colné režimy uplatňované v Európskej únii, zákon upravuje aj organizáciu colnej správy, pôsobnosť a postavenie colných orgánov, uzákoňuje administratívne prostriedky colného dohľadu na zabezpečenie fiskálnych a obchodno-politických záujmov štátu, ako aj štátnych záujmov uplatňovaných v oblasti zákazov a obmedzení.  
Vzhľadom na to, že z  Národného programu pre prijatie acqis communautaire  v kapitole 25-Colná únia má colný zákon prioritné postavenie, vypracovaný bol predkladaný návrh zákona, ktorý do maximálne možnej miery prevzal ustanovenia Colného kódexu Európskych spoločenstiev (nariadenie Rady č. 2913/1992), vykonávacích predpisov k Colnému kódexu Európskych spoločenstiev (nariadenie Komisie č. 2454/1993), nariadenia Rady č. 2658/1987  o spoločnom colnom sadzobníku, nariadenia Rady č. 918/1983 ustanovujúceho systém oslobodení od cla spolu s vykonávacími predpismi, ako aj nariadenia Rady č. 339/1993 EHS o kontrolách zhody výrobkov dovážaných z tretích krajín s pravidlami bezpečnosti a Protokolu k Európskej dohode zakladajúcom asociáciu medzi Európskymi spoločenstvami a ich členskými štátmi na jednej strane a Slovenskou republikou na strane druhej o posudzovaní zhody a akceptovaní priemyselných výrobkov – PECA. V návrhu zákona logicky nie sú premietnuté normy uvedených predpisov ES, ktoré sa týkajú vzťahov medzi členskými štátmi so zreteľom na skutočnosť, že Slovenská republika dosiaľ týmto členským štátom nie je (napríklad výmena informačných listov medzi colnými úradmi jednotlivých členských štátov EÚ). 
V porovnaní s citovanými predpismi ES predkladaný návrh zákona nad ich rámec upravuje  colné záložné právo, colné zádržné právo, výkon rozhodnutia exekúciou, zaistenie, prepadnutie a predaj tovaru, správu majetku štátu, ako aj otázky súvisiace s porušením colných predpisov, ktoré  možno podľa práva ES upraviť na národnej úrovni. 
Vychádzajúc z  uvedených skutočností, predkladaný návrh zákona predstavuje najvýznamnejší krok Slovenskej republiky ako nečlenského štátu v procese aproximácie colného práva k právu ES. 
	Vzhľadom na to, že predkladaný návrh zákona sa nedotýka záujmov zamestnancov a zamestnávateľov, nie je potrebné predložiť ho na rokovanie Rady hospodárskej a sociálnej dohody Slovenskej republiky.
Návrh colného zákona sa predkladá bez rozporov.